Sūnu Paleja
Sūnu Paleja, arī Sūņu Palejas vai Siuņu Paleja (latgaliešu: Syuņu Paleja), ir ciems Jēkabpils novada Kūku pagastā. Apdzīvotā vieta atrodas pagasta ziemeļdaļā 2 km no Kūkām, 9 km no pagasta centra Zīlāniem, 13 km no novada centra Jēkabpils un 154 km no Rīgas. Gar Sūnu Paleju ved autoceļš A12, kas ir daļa no Eiropas autoceļa E22. Šajā vietā tas krustojas ar autoceļu V789, no kā atzarojas autoceļš V814. Ciemā atrodas Kūku dzelzceļa stacija, kas atrodas dzelzceļa līnijā Krustpils—Rēzekne II. No 1920. līdz 2007. gadam Sūnu Palejā atradās Sūnu pamatskola līdz to pārcēla uz citām telpām Kūkās. Sūnu Palejā atrodas smilts un grants karjers "Caunas" un asfaltbetona rūpnīca. Ciems atrodas Lagzdes ielejā, kur tā veido pārrāvumu Madonas — Trepes valnī.